Kutani ti 5 ta Hukuri ti vile siku leri vaaki va endlaka xilalelo. Hi siku leri vana va endla tisayizi ti kulukumba ta swivumbeko swa 'Guy Fawkes' hi mpahla ya khale leyi hlanganisiwaka na swilo swo hlakala. Va ambala va ya eswitarateni va kombela mali yo pfuna 'Guy'. Vanhu va tshivela ndzilo lowukulu, va ri karhi va hisa 'Guy' loyi a tlhomiweke ehenhla ka ndzilo. Va hisa swibuluki va ri karhi va dya mazambhala na ti'chestnuts' to oxiwa. "Ndzi swi dyondzile ka lavakulu ka mina, vakokwana wa xinuna, khale matiko ma ha etlele." Ku vula Mashimbye. "Wanuna loyi a nga hlomangiki hi mukwana na fole i sirha ra le handle mfana'kithi. Wanuna la'nga hlomangiki u fana na wanuna loyi a nga fa. Se wena leswi u nga dzaheki wo teka mencisi." Misaveni xi miyela. A xi nga langutelanga ku tikuma xi lwa na munhu. Xona a xi lava mana wa xona ntsena. "A ndzi yi enyimpini tatana Mashimbye," xi titwa xi vula. A xi nga ri munhu wo kaneta-kaneta loko vanhu va ringeta ku xi pfuna. Kambe xi tihlamarisile ku titwa xi vula. Xi luma nomo wa le hansi. Mashimbye a nga hlamuli, o n'wayitela a lo whi! Misaveni xi languta xigqoko lexi a a xi ambarile. A xi ri na to tala. Misaveni xi ehleketa. "A hi fambe!" Ku vula Mashimbye, a susumeta Misaveni hi rintiho, a xi rhangisa ndlela. Va huma endlwini, Mashimbye a pfala nyangwa. Misaveni xi hlalela loko Mashimbye a ri lotlela hi malotlelelo ya Xintu - Malotlelelo lawaya ya ku koka xilo xo karhi u xi tlhoma ka xin'wana ivi u vekela ganju. Misaveni xi tiphina loko xi swi vona. Xi vona vutlhari bya Wantima. Xi n'wayitela. Loko a lotlerile va famba va korhamisile tinhloko, va ya laha handle ka purasi laha Mbhokota a a ta kuma Misaveni kona. Hambileswi Mbhokota a a ta va a sukela epurasini, a a vurile leswaku a a nga lavi ku suka na Misaveni epurasini. A a chava leswaku n'winyi wa purasi a a ta n'wi holovela kumbe ku n'wi hlongola entirhweni loko a vona Mbhokota a khandziyisa vanhu lori ya yena. Mbhokota a a ri munhu wa vukheta swinene. Vukheta bya yena a byi vuriwa 'vutoya' hi Mashimbye.